MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om mulighed for offentlig deltagelse i forbindelse med udarbejdelse af visse planer og programmer på miljøområdet og om ændring af Rådets direktiv 85/337/EØF og 96/61/EF for så vidt angår offentlig deltagelse og adgang til klage og domstolsprøvelse

2000/0331 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om mulighed for offentlig deltagelse i forbindelse med udarbejdelse af visse planer og programmer på miljøområdet og om ændring af Rådets direktiv 85/337/EØF og 96/61/EF for så vidt angår offentlig deltagelse og adgang til klage og domstolsprøvelse

1- BAGGRUNDEN

Dato for fremsendelse af forslaget til Europa-Parlamentet og Rådet (dok. KOM(2000) 839 endelig - 2000/0331(COD)): // 18. januar 2001

Dato for Det Økonomiske og Sociale Udvalgs udtalelse: // 30. maj 2001

Dato for Europa-Parlamentet udtalelse, førstebehandling: // 23. oktober 2001

Dato for fremsendelse af det ændrede forslag: // 12. december 2001

Dato for vedtagelse af den fælles holdning: // 25. april 2002

2- FORMÅLET MED KOMMISSIONENS FORSLAG

Forslaget sigter mod at øge den offentlige deltagelse i beslutningstagning på miljøområdet og sikre, at de grundlæggende procedurer er ensartede i samtlige medlemsstater, hvis der er et grænseoverskridende aspekt. Når det er vedtaget, vil det bidrage til gennemførelsen af FN/ECE-konventionen om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet ("Århus-konventionen"), som Fællesskabet og medlemsstaterne undertegnede i juni 1998.

Forslaget til et samlet direktiv supplerer eller ændrer den relevante fællesskabslovgivning, således at Århus-konventionens anden søjle om offentlig deltagelse i beslutningstagning på miljøområdet introduceres fuldt ud. Den senest vedtagne lovgivning indeholder allerede krav såsom Europa-Parlamentets og Rådets direktiv 2001/42/EF om vurdering af bestemte planers og programmers indvirkning på miljøet (SEA-direktivet) og Europa-Parlamentets og Rådets direktiv 2000/60/EF om fastlæggelse af en ramme for Fællesskabets vandpolitiske foranstaltninger. For så vidt angår konventionens første søjle blev der i januar 2002 vedtaget en fælles holdning om det foreslåede direktiv om fri adgang til miljøoplysninger.

I det foreslåede direktiv fastlægges offentlig deltagelse i udarbejdelsen af planer og programmer i forbindelse med direktiver på miljøområdet (artikel 1). Dette fører artikel 7 i Århus-konventionen ud i livet. De berørte planer og programmer (bilag I) vedrører navnlig affaldsområdet, styring af luftkvalitet og beskyttelse af vandet mod nitrater.

Endvidere foreslås det at ændre Rådets direktiv 85/337/EØF om vurdering af visse offentlige og private projekters indvirkning på miljøet ("VVM-direktivet") samt Rådets direktiv 96/61/EF om integreret forebyggelse og bekæmpelse af forurening ("IPPC-direktivet"). I de relevante bestemmelser (henholdsvis artikel 2 og 3) fastsættes offentlig deltagelse i tilladelsesprocedurer for projekter, som er omfattet i henhold til Århus-konventionen (artikel 6). Forslaget fastlægger en forpligtelse til at fremlægge detaljerede oplysninger for offentligheden og et krav om "den berørte offentligheds" deltagelse. Det fastlægger adgang til klage og domstolsprøvelse, så den berørte offentlighed kan få prøvet den materielle og processuelle lovlighed af de projektrelaterede beslutninger, som er underlagt bestemmelserne om offentlig deltagelse. Dette fører artikel 9, stk. 2, i Århus-konventionen ud i livet.

3- BEMÆRKNINGER TIL DEN FÆLLES HOLDNING

3.1 Generelle bemærkninger

Kommissionen accepterede helt, delvist eller i princippet 13 af de 21 ændringer, som Europa-Parlamentet foreslog den 23. oktober 2001. Generelt accepterede Kommissionen en række af de ændringer, som sigter mod en bedre gengivelse af Århus-konventionen. Andre ændringer, som sigter mod at bibringe forslaget nyttige præciseringer og detaljer, accepteredes delvist eller i princippet.

Kommissionen accepterede ikke de ændringer, som gik videre end de juridisk bindende forpligtelser i Århus-konventionen. Endvidere accepterede den ikke ændringer, der ville overlappe eller påvirke procedurer i gældende lovgivning, og således i sidste ende modvirke offentlighedens effektive deltagelse.

3.2 Detaljerede bemærkninger

3.2.1. Ændringsforslag fra Europa-Parlamentet, som Kommissionen har accepteret, og som helt eller delvis er medtaget i den fælles holdning

Kommissionen accepterede delvist ændringsforslag 9, 10 og 33 med den fælles holdnings indarbejdelse af de accepterede dele. Derfor nævnes "elektroniske medier" i artikel 2, stk. 2, litra a), som et muligt middel til at informere offentligheden og den information, der stilles til rådighed, omfatter "bl.a. oplysninger om retten til at deltage i beslutningsprocesser og om den kompetente myndighed, som kommentarer og spørgsmål kan rettes til" . I stk. 2, litra b), indsættes "mens alle muligheder stadig står åbne". Denne affattelse følger Århus-konventionen og omformulerer Europa-Parlamentets forslag "uden at mulighederne herved indskrænkes". Idet et andet af Parlamentets forslag accepteres, indsættes et nyt litra d): "at den kompetente myndighed gør en rimelig indsats for at oplyse offentligheden om de afgørelser, der er truffet, og om de begrundelser og overvejelser, der ligger til grund for disse afgørelser".

Kommissionen accepterede delvist ændringsforslag 34, 15 og 16 vedrørende artikel 3, nr. 2 i forslaget, som ændrer artikel 6 i VVM-direktivet. Her nævner den fælles holdning også "elektroniske medier" (artikel 6, stk. 2 i VVM-direktivet). I artikel 6, stk. 4, i VVM-direktivet indsættes "mens alle muligheder står åbne" med hensyn til den berørte offentligheds deltagelse i beslutningsprocesser på miljøområdet.

Med hensyn til adgang til klage og domstolsprøvelse blev ændringsforslag 31/rev delvist accepteret og afspejles for så vidt i den fælles holdning, idet der i artikel 10a i VVM-direktivet tilføjes adjektiverne "uafhængigt og upartisk" til et "ved lov nedsat organ" (artikel 3, punkt 5). Det samme gælder ændringerne 32/rev/23 vedrørende den nye artikel 15a i IPPC-direktivet (artikel 4, nr. 4). Selv om resten af den tekst, der foreslås i ændringerne indsættes i den fælles holdning, skal det understreges, at Kommissionen ikke som sådan kunne acceptere Europa-Parlamentets ændringer, men kun den relevante tekst fra Århus-konventionen gengivet fuldt ud. Dette er tilfældet for den fælles holdning, der også overtager Århus-tekstens præciseringer af udtrykkene "tilstrækkelige interesser" og " hævder at en rettighed er krænket" for så vidt angår ikke-statslige organisationer. Endvidere genfindes Århus-konventionens formulering "disse procedurer skal være fair, rimelige, betimelige og ikke uoverkommeligt dyre" i den fælles holdning.

Ændringsforslag 20 og 21 blev delvist accepteret. Tanken om, at den berørte offentlighed også skal informeres om adgangen til at anke, blev accepteret i princippet og overtaget i den fælles holdning. Den er nu at finde i slutningen af den nye artikel 10a i VVM-direktivet (artikel 3, nr. 5) og er i overensstemmelse med Århus-teksten: "Med henblik på at gøre bestemmelserne i denne artikel mere effektive sikrer medlemsstaterne, at oplysninger om adgang til administrative eller retslige ankeprocedurer stilles til rådighed for offentligheden".

Det samme gælder IPPC-direktivet: ændringsforslag 35 blev delvist accepteret, da Kommissionen i princippet indvilligede i at indsætte en henvisning til information om ankeprocedurer. Denne henvisning placeres imidlertid bedre i slutningen af den nye artikel 15a om adgang til klage og domstolsprøvelse (artikel 4, nr. 4).

Ændringsforslag 27, 28 og 29 til det nye bilag V i IPPC-direktivet blev delvist accepteret af Kommissionen og Rådet. I punkt 1 i den fælles holdning tages henvisningen til elektroniske medier (som i artikel 2 og 3) op med følgende ordlyd: "eller andre egnede midler såsom elektroniske medier, hvor det er muligt". Endvidere overtager den nye affattelse af punkt 4 ("Ved den endelige afgørelse skal der tages behørigt hensyn til resultaterne af de konsultationer ....") i princippet den tilknyttede ændring.

3.2.2. Ændringsforslag fra Parlamentet, som Kommissionen har accepteret, men som ikke er medtaget i den fælles holdning

Formålet med ændringsforslag 13 er at tilpasse undtagelsen for nationale forsvarsprojekter fra direktiv 85/337/EØF til Århus-konventionens artikel 6, stk. 1, litra c), ved at give medlemsstaterne lov til at træffe afgørelse fra sag til sag i stedet for at fastsætte en generel undtagelse. Kommissionen kunne acceptere dette, men Rådet var ikke enig i denne ændring af affattelsen.

Kommissionen accepterede i princippet ændringsforslag 2 og 5, der i betragtning 2 og 6 sigter mod at udskifte"""menneskers sundhed og velbefindende" ("personal health and well-being"). Kommissionen kan acceptere udtrykket "menneskers sundhed og velbefindende", som er i overensstemmelse med traktatens artikel 174, men ikke "det enkelte menneskes sundhed og velbefindende og folkesundheden". Det blev ikke taget med i den fælles holdning, da Rådet fandt, at det ikke er i overensstemmelse med ændringens ånd. Desuden er resten af ændring 5 vedrørende betragtning 6, som Kommissionen har tilsluttet sig i princippet, ikke taget med i den fælles holdning. Kommissionen indvilligede i at henvise til Århus-konventionens mål om at "sikre retten til offentlig deltagelse i beslutningsprocesser på miljøområdet" i stedet for "i visse beslutningsprocesser på miljøområdet", som det oprindelig blev foreslået.

Kommissionen accepterede i princippet ændringsforslag 4, der går ud på at indsætte Parlamentets tekstforslag "støtte til de beslutninger, der træffes" i slutningen af betragtning 3. Rådet var ikke enig i at indsætte denne tekst.

Kommissionen accepterede i princippet ændringsforslag 14, forudsat at litra b) omformuleres. Ifølge denne ændring skal offentligheden også deltage, hvis et projekt eventuelt skal fritages fra VVM-direktivets bestemmelser. Kommissionen kunne i overensstemmelse med direktivet og resten af forslaget acceptere et litra b), der er affattet således : "stille oplysninger indsamlet i henhold til litra a ovenfor vedrørende en sådan undtagelse og grundene til, at den er blevet indrømmet ... til rådighed for den berørte offentlighed." Rådet kunne ikke acceptere dette.

Med hensyn til ændringsforslag 34, 15 og 16 om de dele, der er indarbejdet i den fælles holdning, accepterede Kommissionen omformuleringen af artikel 6, stk. 5, i VVM-direktivet. (Der skal fastlægges rimelige tidsrammer for hver af de forskellige etaper, der er tilstrækkelige til at informere offentligheden og til, at offentligheden kan forberede sig på og opnå reel deltagelse, som omhandlet i denne artikel). Rådet accepterede ikke dette.

Det samme gælder for ændringsforslag 27, 28 og 29 i forbindelse med det nye bilag V til IPPC-direktivet. Kommissionen kunne acceptere omformuleringen af punkt 2 og 4 i sit forslag. Rådet kunne imidlertid ikke acceptere den.

3.2.3. Ændringsforslag fra Parlamentet, som Kommissionen og Rådet har afvist, og som ikke er medtaget i den fælles holdning

Ændring 1, der sigtede mod at erstatte udtrykket "menneskers sundhed" med "det enkelte menneskes sundhed og folkesundheden" (jf. 3.2.2), blev afvist, da den ikke stemmer overens med ordlyden i EF-traktatens artikel 174.

Den første del af ændring 2, der går ud på at erstatte henvisningen til "Fællesskabets miljølovgivning" i betragtning 1 med en henvisning til "Fællesskabets lovgivning og planer og programmer vedrørende andre politikområder", kunne ikke accepteres af Kommissionen og Rådet. Det samme gælder ændring 3 og 8 vedrørende en relateret omformulering af betragtningerne samt ændring 26. I denne ændring foreslås det at indsætte et nyt punkt i bilag I, som ikke er godt afgrænset og med en potentielt stor rækkevidde ("anden fællesskabslovgivning og andre fællesskabsplaner og -programmer, der kan have en væsentlig indflydelse på miljøet samt på menneskers sundhed og velbefindende, og som skal gennemføres under hensyntagen til artikel 6 i traktaten"). For så vidt dette forslag til direktiv henviser til "anden fællesskabslovgivning" er det ikke et korrekt retligt instrument. Hvad resten angår, kan en så generel henvisning skabe usikkerhed med hensyn til, hvilket instrument der er gældende.

Kommissionen og Rådet accepterede ikke ændring 6, som ville have indført en betragtning, der henviste til artikel 8 i Århus-konventionen om offentlig deltagelse under udarbejdelsen af ministerielle bestemmelser og andre generelt anvendelige juridisk bindende regler. Der findes ingen selvstændig bestemmelse om dette emne i artiklerne.

Ændringerne 7 og 30/rev om adgang til klage og domstolsprøvelse i forbindelse med planer, programmer og politikker blev afvist. Der er ikke udtrykkeligt foreskrevet en sådan forpligtelse i konventionens artikel 9, stk. 2. Endvidere indeholder SEA-direktivet ingen bestemmelser om adgang til klage og domstolsprøvelse, og hvis det skulle indføres i dette forslag ville det skabe en retligt usammenhængende situation.

I forbindelse med ændringsforslag 9, 10 og 33 samt ændring 25 accepterede Kommissionen og Rådet ikke kravet om offentlig deltagelse i udarbejdelsen af politikker. I Århus-konventionen er der taget hensyn til dette ved hjælp af en "best endeavour clause" (jf. 3.1). Desuden kan ændringens henvisning til offentlig deltagelse "i forskellige etaper" af planernes og programmernes udarbejdelse og vurdering ikke accepteres, da denne affattelse ikke er direkte nødvendig for gennemførelsen af Århus-konventionen. Selv om der er enighed om værdien af at uddanne offentligheden i mulighederne for deltagelse, kunne sætningen "Disse foranstaltninger kan omfatte uddannelsestilbud til offentligheden om offentlige beslutningsprocesser eller finansiering af sådanne uddannelsestilbud" ikke accepteres i denne sammenhæng. De "foranstaltninger", der skal træffes af medlemsstaterne, er praktiske foranstaltninger i forbindelse med høringen.

Med hensyn til ændringsforslag 34, 15 og 16 kunne Kommissionen og Rådet ikke acceptere, at også proceduren for fornyet tilladelse underkastes offentlig deltagelse. Dette ville være i modstrid med VVM-direktivet, hvor dette allerede er omfattet. Kommissionen og Rådet afviste at indsætte ordene "...tages der skyldigt hensyn til resultaterne af offentlighedens deltagelse". Dette er allerede fastsat i VVM-direktivets artikel 8. Hvad angår den formulering, som Parlamentet har foreslået til stk. 5a (den kompetente myndighed ... gør en rimelig indsats for at svare offentligheden"), er de kompetente myndigheder ifølge artikel 9, stk. 1, i VVM-direktivet allerede forpligtet til at underrette offentligheden om de begrundelser og betragtninger, der ligger til grund for beslutningen. Yderligere krav i den henseende ville betyde en unødig administrativ byrde. Det samme gælder det foreslåede stk. 4a under ændring 35 i forbindelse med IPPC-direktivet (se ny artikel 15, stk. 5, litra b)). Den del af ændring 35, hvor der indføres "forskellige etaper" i beslutningsprocessen kunne ikke accepteres, da den ikke afspejler IPPC-tilladelsesproceduren, og der allerede er fastlagt bestemmelser for "tidlig og effektiv deltagelse".

Hvad angår ændringsforslag 20 og 21 samt ændring 24 om projekter/anlæg med grænseoverskridende virkninger, accepterede Kommissionen og Rådet ikke, at de konsulterede medlemsstater skal sikre, at oplysningerne stilles til rådighed for den berørte offentlighed på deres eget sprog. I overensstemmelse med subsidiaritetsprincippet overlades disse praktiske foranstaltninger til medlemsstaterne.

Rådet og Kommissionen accepterede ikke den del af ændringforslag 27, 28 og 29, der går ud på at udvide den offentlige deltagelse til også at omfatte revurdering af tilladelser i henhold til IPPC-direktivet (nyt bilag V). En sådan revurdering er i mange tilfælde en intern administrativ handling. For så vidt som det fører til ændringer af tilladelsen er der foreskrevet offentlig deltagelse i forbindelse med ajourføring af tilladelsen (jf. nedenfor under artikel 4).

3.2.4. Yderligere ændringer som Rådet har foretaget af forslaget

Titel og betragtninger

Rådet ændrede titlen en smule for at tydeliggøre, at direktiv 85/337/EØF og 96/61/EF ændres med hensyn til offentlig deltagelse og adgang til klage og domstolsprøvelse. Betragtning 8 blev ændret, så henvisningen til politikker udgik. Det stemmer overens med den strategi, som går ud på ikke at medtage politikker i dette direktiv. I betragtning 9 henvises der nu også til, at "afgørelser" kan prøves ved en domstol eller andre procedurer. Dette er et udtryk for substansen i direktivforslaget og Århus-konventionen. Formålet med den supplerende affattelse af betragtning 10 er at præcisere, at de planer og programmer, der er omfattet, er dem, der "ikke indeholder tilstrækkelige bestemmelser om offentlig deltagelse". Efter Kommissionens opfattelse fremgår dette allerede af resten af betragtningen. Betragtning 12 ændres for at afspejle standardaffattelsen med hensyn til subsidiaritet og proportionalitet.

Artikel 1 (formål)

Artikel 1 om formålet med direktivet blev indføjet af Rådet for at øge klarheden. Det er en nyttig tilføjelse.

Artikel 2 (offentlig deltagelse i planer og programmer)

I den fælles holdning indsættes ordet "ændring" i første punktum i stk. 2 og i litra a). Dette bringer artiklen på linje med SEA-direktivet, der også gælder ændringer af de planer og programmer, der er omfattet. I den fælles holdning indsættes der endvidere i forbindelse med de ikke-statslige organisationer, der kan detage, formuleringen "som opfylder alle krav i henhold til national lovgivning" i stk. 3. Dette stemmer overens med Århus-konventionen (definition af den "berørte offentlighed) og resten af forslaget. I det følgende punktum erstattes udtrykket "med henblik på at sikre bred deltagelse fra offentligheden" med "med henblik på at offentligheden kan forberede sig og deltage på en effektiv måde", en affattelse som er taget fra Århus-konventionens artikel 6, stk. 3.

Der er indsat et nyt stk. 4, der fastlægger en fritagelse for artiklens krav for "planer og programmer, der udelukkende er udarbejdet med henblik på det nationale forsvar eller som er fastlagt med henblik på civile katastrofesituationer". Dette er udformet parallelt til SEA-direktivets artikel 3, stk. 8, og er dermed en konsistent ændring.

Der er endelig indsat et stk. 5 for at tydeliggøre forbindelsen til SEA-direktivet, som i henhold til Århus-konventionen foreskriver offentlig deltagelse i udarbejdelsen af visse planer og programmer, der kan få betydelige indvirkninger på miljøet. Det står nu fast, at artikel 2 ikke gælder for planer og programmer, hvor en procedure med offentlig deltagelse gennemføres i henhold til SEA-direktivet. Da SEA-direktivet er vedtaget, efter at indeværende forslag er fremsat, er denne præcisering blevet nødvendig, og Kommissionen har tilsluttet sig den.

Artikel 3 (ændring af VVM-direktivet 85/337/EØF for så vidt angår offentlig deltagelse og adgang til klage og domstolsprøvelse)

Hvad angår proceduren med offentlig deltagelse erstattes udtrykket "projektgodkendelsesprocedure" i den fælles holdning med "de beslutningsprocedurer på miljøområdet, der nævnt i artikel 2, stk. 2 (i VVM-direktivet)". Kommissionen tilsluttede sig denne ændring, som tager hensyn til de forskellige muligheder for at organisere og integrere den offentlige deltagelse i henhold til VVM-direktivet. Udtrykket "beslutningsprocedurer på miljøområdet" stammer fra Århus-konventionen.

Indholdet af den nye artikel 6, stk. 2, i VVM-direktivet som foreslået af Kommissionen blev flyttet til stk. 4 i den fælles holdning. Kommissionen accepterede denne ændring af affattelsen, som bedre afspejler rækkefølgen i den offentlige deltagelse.

I den nye artikel 6, stk. 2, i VVM-direktivet har Rådet indsat "med rimelighed" i det første punktum med hensyn til det tidspunkt, hvor offentligheden skal informeres. Affattelsen af litra c) blev delvist ændret, så det mere tydeligt fremgår, hvilke oplysninger der skal fremlægges for de involverede myndigheder. Kommissionen gav sin tilslutning hertil.

Den fælles holdning opdeler de oplysninger, der skal fremlægges for offentligheden. Artikel 6, stk. 2, indeholder de oplysninger, der skal fremlægges først, og det nye stk. 3 omhandler, hvilke oplysninger der skal gøres tilgængelige for den berørte offentlighed (tidligere i stk. 2 i Kommissionens forslag): Oplysninger indsamlet i forbindelse med miljøkonsekvensvurderingen og de vigtigste rapporter og anbefalinger, der er indgivet til den kompetente myndighed. Andre end de i stk. 2 omhandlede oplysninger, som først står til rådighed, efter at den berørte offentlighed er blevet informeret første gang, gøres tilgængelige efter direktivets bestemmelser om offentlig adgang til miljøoplysninger (hvorom man nåede frem til en fælles holdning i januar 2002). Der blev foretaget en parallel ændring i forbindelse med direktiv 96/61/EF. I det nye bilag V blev punkt 1, litra f), flyttet til et nyt punkt 2, litra a), og der blev indføjet et nyt litra b) om andre relevante oplysninger, der skal stilles til rådighed. Ændringerne afspejler strukturen i Århus-konventionen (artikel 6, stk. 2, og artikel 6, stk. 6) og blev udformet for ikke at pålægge myndighederne en alt for tung byrde. Kommissionen accepterede disse ændringer, da den ikke fandt, at der er brug for at opdele de oplysninger, der skal fremlægges/gøres tilgængelige.

Det sidste punktum i artikel 6, stk. 5, i Kommissionens forslag blev til et nyt stk. 6 for at gøre kravet om rimelige tidsrammer generelt. Kommissionen gav sin tilslutning.

Hvad angår artikel 7 om tilfælde med grænseoverskridende virkninger, gengiver den fælles holdning hele teksten i stk. 1, i direktiv 85/337/EØF, hvorved Kommissionens forslag "projektgodkendelsesprocedure" udskiftes med "de beslutningsprocedurer på miljøområdet, der er nævnt i artikel 2, stk. 2. Slutningen af artikel 7, stk. 2, blev tilpasset for at afspejle opsplitningen af artikel 6, stk. 3, i Kommissionens forslag. I det nye artikel 7, stk. 5, udskiftes "projektgodkendelsesprocedure" med "de beslutningsprocedurer på miljøområdet, der er nævnt i artikel 2, stk. 2. Disse ændringer er i overensstemmelse med dem, der er foretaget tidligere.

I den nye artikel 10a om adgang til klage og domstolsprøvelse overtager den fælles holdning ordlyden fra artikel 9, stk. 2, i Århus-konventionen om kravene vedrørende "tilstrækkelige interesser" og "hævder at en rettighed er krænket" og ikke-statslige organisationers retlige status (jf. 3.2.1). Kommissionen gav sin tilslutning til dette. Efter første punktum indsættes der endvidere dette punktum: "Medlemsstaterne afgør, på hvilket stadium der kan rejses indsigelse mod afgørelser, handlinger eller undladelser". Det var for at tage hensyn til mulige nationale krav, som kan fastlægges i henhold til Århus-konventionen. I den forbindelse understregede Kommissionen, at det er afgørende, at Århus-konventionens bestemmelser ikke begrænses i deres virkning af medlemsstaternes procedurebestemmelser. Den fandt, at henvisningen "inden for rammerne af deres relevante nationale lovgivning" er tilstrækkelig til at tage hensyn til medlemsstaternes egenart, og at tilføjelsen er unødvendig. De samme ændringer og betragtninger gælder den nye artikel 15a i direktiv 96/61/EF.

I artikel 3, nr. 6, i den fælles holdning vedrørende bilag I punkt 22 i direktiv 85/337/EØF indarbejdes kommissionsforslagets bilag II. Ordene " relevante kriterier" udgik, da man ikke fandt at de tilførte noget til udtrykket "tærskelværdier" og adjektivet "eventuelle" blev knyttet til tærskelværdier. Kommissionen gav sin tilslutning til ændringerne, men fandt ikke "eventuelle" nødvendig. I den nye artikel 3, nr. 7 i den fælles holdning tilføjes et led til bilag II i direktiv 85/337/EØF. Dette er i overensstemmelse med den ændring, der blev foretaget i bilag I via artikel 3. nr. 6, og Kommissionen har givet sin tilslutning.

Artikel 4 (ændring af IPPC-direktivet 96/61/EF med hensyn til offentlig deltagelse og adgang til klage og domstolsprøvelse

I forbindelse med ændringen af artikel 2, nr. 10, i IPPC-direktivet har Rådet foretaget ændringer parallelt med ændringerne i bilag I punkt 22 i VVM-direktivet. Ordene "relevante kriterier" udgik, og adjektivet "eventuelle" blev knyttet til tærskelværdier (jf. ovenfor).

Med hensyn til det led, der indsættes i artikel 6, stk. 1, første afsnit tilføjer den fælles holdning "eventuelle" til de alternativer, som ansøgeren har undersøgt. Det er en mindre ændring, som ikke er i modstrid med betydningen; Kommissionen finder den imidlertid unødvendig.

Rådet ændrede forslaget til artikel 15, stk. 1, for så vidt angår de beslutninger, der i henhold til direktiv 96/61/EF skal underkastes offentlig deltagelse. Kommissionens forslag foreskrev offentlig deltagelse i beslutningsproceduren vedrørende udstedelse eller ajourføring af en godkendelse eller af godkendelsesvilkårene, men Rådet begrænsede dette anvendelsesområde. Ifølge den fælles holdning skal offentligheden deltage i proceduren vedrørende udstedelse af en godkendelse til nye anlæg, grundlæggende driftsmæssig ændring af eksisterende anlæg og "ajourføring af en godkendelse eller godkendelsesvilkårene for anlæg i overensstemmelse med artikel 13, hvis den miljøvirkning, anlægget har, er af et sådant omfang, at de gældende emissionsgrænseværdier i henhold til godkendelsen skal underkastes en betydelig ændring". Kommissionen var ikke enig i begrænsningen med hensyn til ajourføring af godkendelser, som efter dens opfattelse er i strid med Århus-konventionen. Ifølge konventionens artikel 6, stk. 10, finder bestemmelserne om offentlig deltagelse anvendelse på ajourføring af godkendelser "med de nødvendige ændringer og efter omstændighederne". Kommissionen finder, at ajourføring af godkendelser principielt skal medtages. Selv om udtrykket "og efter omstændighederne" kan fortolkes som, at "rent formelle" ajourføringer ikke kræver offentlig deltagelse, kan det ikke berettige udelukkelsen af vigtige kategorier af ajourføringer af godkendelser. I henhold til den fælles holdning vil navnlig udstedelse af godkendelser og ajourføring af eksisterende anlæg kun kræve offentlig deltagelse under de angivne vilkår, hvad der giver en bred skønsmargen. Desuden vil ajourføringer på grund af driftssikkerhed, ny og bedre teknologi samt ændringer af lovgivningen efter den fælles holdning ikke kræve offentlig deltagelse. Kommissionen har fremsat en erklæring til optagelse i Rådets mødeprotokol, hvori det hedder, at den ikke kan støtte affattelsen af den fælles holdnings artikel 4, nr. 3, litra a), tredje led (bilaget).

Med hensyn til ændringen af artikel 17, stk. 1, tilføjes der i den fælles holdning det uændrede andet punktum, hvilket er en mere tydelig fremstilling.

Artikel 5 (gennemførelse)

Affattelsen blev ændret for at afspejle standardaffattelsen og datoen for gennemførelsen blev ændret fra en fast dato til "2 år efter direktivets ikrafttræden". Dette svarer til tidsrammen i Kommissionens forslag.

Artikel 6 (ikrafttræden)

Affattelsen blev ændret, så direktivet træder i kraft på dagen for offentliggørelsen og ikke på den tyvende dag efter offentliggørelsen.

Bilag I

I litra f) udelod Rådet henvisning til Rådets direktiv 1999/30/EF, som er det første "datterdirektiv" vedtaget under Rådets direktiv 96/62/EF om vurdering og styring af luftkvalitet (direktivet om luftkvalitet). Kommissionen tilsluttede sig denne ændring, da den grundlæggende forpligtelse til at udarbejde planer og programmer for luftkvalitet er fastlagt i direktivet om luftkvalitet og vedrører alle datterdirektiver, som er vedtaget på grundlag heraf.

Rådet udelod litra g), der omfattede overgangsplaner, som operatøren af eksisterende deponeringsanlæg skal fremlægge sammen med de planer og programmer, som offentligheden kan deltage i. Rådet fandt, at der ikke er nogen grund til offentlig deltagelse i forbindelse med disse specifikke planer, da der i direktiv 1999/31/EF om deponering af affald fastsættes hvilke krav der skal opfyldes, og hvilke procedurer der skal følges. Den mulige oprettelse og placering af nye deponeringsanlæg skal reguleres af en affaldshåndteringsplan i henhold til direktiv 75/442/EØF, som omfatter offentlig deltagelse.

4- KONKLUSION

Efter Kommissionens opfattelse ændrer den fælles holdning ikke forslagets mål og grundlæggende tilgang og præciserer endda nogle aspekter. For nogle aspekters vedkommende er forslaget imidlertid blevet svækket, navnlig i forbindelse med omfanget af offentlig deltagelse i henhold til IPPC-direktivet. Kommissionen lægger også stor vægt på, at bestemmelserne om adgang til klage og domstolsprøvelse ikke fortolkes for snævert. Kommissionen kan generelt støtte den fælles holdning med undtagelse af begrænsningen af offentlig deltagelse i forbindelse med ajourføringen af godkendelse i henhold til Rådets direktiv 96/61/EF.

5- ERKLÆRINGER

Erklæringerne fra Kommissionen og fra Rådet og Kommissionen sammen findes i bilaget til denne meddelelse.

Bilag

Ad artikel 4

"Kommissionen erklærer, at den ikke kan gå ind for Rådets affattelse af artikel 4, stk. 3, litra a), tredje led, om offentlig deltagelse i ajourføring af en godkendelse i medfør af Rådets direktiv 96/61/EF.

Affattelsen er ikke juridisk stringent, idet der først henvises til kriterierne i IPPC-direktivets artikel 13 og derefter i bestemmelsens anden del indføres yderligere betingelser, som stærkt begrænser dens virkning. Kommissionen finder affattelsen i modstrid med artikel 6, stk. 10, i Århus-konventionen, hvorefter ajourføring af en godkendelse principielt forudsætter offentlig deltagelse. Kommissionen mener ikke, at udtrykket "efter omstændighederne" i den pågældende artikel giver grundlag for så vidtgående begrænsninger, som Rådets affattelse indebærer.

Kommissionen forbeholder sig derfor retten til at vende tilbage til spørgsmålet ved andenbehandlingen af forslaget."

Ad Fællesskabets gennemførelse af Århus-konventionen

"Rådet understreger, at medlemsstaterne og Fællesskabet bør kunne gennemføre søjle 2 i Århus-konventionen vedrørende adgang til oplysninger, offentlig deltagelse i beslutningsprocessen og adgang til klage og domstolsprøvelse helst inden midten af 2003.

Det er navnlig vigtigt at sikre, at fællesskabsinstitutionerne anvender konventionens relevante bestemmelser. Rådet opfordrer derfor Kommissionen til snarest muligt at fremsætte passende forslag til de nødvendige foranstaltninger med henblik på fællesskabsinstitutionernes gennemførelse af søjle 2 i konventionen.

Kommissionen erklærer, at den i øjeblikket arbejder på forskellige muligheder for at tilpasse de bestemmelser, der omhandler principperne i konventionens tre søjler, i forhold til Fællesskabets institutioner. Hvad angår adgang til oplysninger om miljøforhold dækker forordning (EF) nr. 1049/2001 om aktindsigt i Europa-Parlamentets, Rådets og Kommissionens dokumenter allerede de fleste aspekter. Det vil dog blive nødvendigt at supplere den, også med henblik på søjle 2 og 3."